SKRIFTLIG FORESPØRGSEL E-3088/01

af Erik Meijer (GUE/NGL) til Kommissionen

(13. november 2001)

Om: Stephen Hawking: foruroligelse over menneskehedens eventuelle uddøen som følge af uheld ved biologiske eksperimenter inden for genteknologi

1. Har Kommissionen kendskab til udtalelser fra den kendte britiske fysiker prof. Stephen Hawking (Cambridge) i en artikel i The Daily Telegraph af 16. oktober 2001, hvori han oplyser, at han regner med, at menneskeheden ikke kommer til at opleve år 3000 på vor klode på grund af stor sandsynlighed for biologiske ulykker, som vil kunne ødelægge alt liv på jorden? Hawking mener derfor, at menneskeheden kun kan overleve, hvis det lykkes os at sprede os over flere planeter, som ikke kan trues samtidig?

2. Hvordan ser Kommissionen på det forhold, at Hawking i den sammenhæng navnlig tænker på genetisk forandring, fordi den i modsætning til andre farlige processer kan finde sted i små laboratorier, som ikke kan kontrolleres udefra, således at der uventet kan opstå et virus, som udrydder alt liv?

3. Giver Hawkings udtalelser Kommissionen anledning til at skærpe sikkerhedsforanstaltningerne med hensyn til genetisk forskning og anvendelse af genetik, ved:

a) kun at tillade forskning inden for dette område under streng offentlig kontrol, der sikrer samfundet et fuldstændigt indblik i forskernes målsætninger, arbejdsmetoder samt deres interesser og finansiering;

b) ikke at tillade forskning inden for dette område ved organisationer med kommercielle interesser, hvor der satses på hurtig anvendelse af resultaterne på et for tidligt tidspunkt og uden den fornødne omhu;

c) at sikre, at det materiale, der er fremkommet ved disse eksperimenter, holdes strengt adskilt fra alle øvrige livsformer

d) kun at anvende resultaterne, når man har fået videnskabeligt belæg for og kendskab til samtlige konsekvenser af en sådan anvendelse for forandring eller udryddelse af andre livsformer, og myndighederne har gjort offentligheden bekendt hermed?

Svar afgivet på Kommissionens vegne af Philippe Busquin

(18. januar 2002)

Kommissionen har kendskab til Stephen Hawking's udtalelser. Kommissionens politik er at basere sin støtte til videnskabelig forskning på institutionelle systemer, der sidder inde med anerkendt ekspertise, som vurderes af videnskabsfolk, og under iagttagelse af principperne om moderne styring.

Offentlig og privat forskning i genmodificerede afgrøder er reguleret ved Rådets direktiv 90/219/EØF af 23. april 1990 om indesluttet anvendelse af genetisk modificerede mikroorganismer(1) og Rådets direktiv 90/220/EØF af 23. april 1990 om udsætning i miljøet af genetisk modificerede organismer(3) (nu ændret som Europa-Parlamentets og Rådets direktiv 2001/18/EF af 12. marts 2001(2)). Europæiske forskningsprojekter skal derfor være i overensstemmelse med den berørte europæiske lovgivning om sikkerhed, således som den er omsat i national ret. De nævnte direktiver kræver gennemførelse af en videnskabsbaseret risikovurdering, inden der gives tilladelse fra en kompetent myndighed, og opstiller regler om underretning af offentligheden. Sikkerheden ved genteknologi har hidtil vist sig at være god, og der er ikke dokumentation for, at denne teknik i sig selv er farlig. Som det ærede medlem vil vide, blev der i 2001 dyrket ca. 50 millioner ha med gensplejsede afgrøder i verden som helhed (0,03 % verdensproduktionen fra Fællesskabet), og der har ikke været meldinger om negative virkninger for sundhed eller miljø.

Når Kommissionen vurderer kvalificerede forskningsprojekter, sikrer den sig, at følgende betingelser er opfyldt:

- Eventuelle sikkerhedsmæssige følger af projekterne i relation til metoder, mål og mulige anvendelsesformål skal angives klart. Projekterne skal opfylde de grundlæggende sikkerhedskrav til god laboratoriepraksis og almen praksis for håndtering af biologiske agenser.

- Ansøgeren skal vise, at han har kendskab til alle relevante nationale og internationale love, konventioner, retningslinjer og adfærdskodekser. Om nødvendigt skal udtrykkelig godkendelse fra lokale og nationale sikkerhedskomitéer nævnes.

- Hvis et projekt omfatter anvendelse eller udsætning af genmodificerede organismer (GMO'er), skal ansøgeren overholde de nævnte europæiske rammebestemmelser.

- Ansøgerne skal forelægge alle de oplysninger, der kræves til en detaljeret vurdering af de økologiske konsekvenser af deres undersøgelser og til en vurdering af den teknologiske risiko, og når et projektforslag er valgt, skal de om nødvendigt indhente godkendelse fra de berørte myndigheder. Er der tale om mulig økologiske konsekvenser, vil beskrivelsen af den potentielle risiko og af de forholdsregler, der er truffet for at håndtere denne risiko, være et vigtigt element i vurderingen af forslaget.

Projekterne underkastes revision og efterfølgende vurderinger. Hvis kontraktvilkårene (f.eks. vedrørende sikkerhed) ikke er opfyldes, har Kommissionen ret til at bringe kontrakten til ophør.

Hvad humangenetisk forskning angår, har Fællesskabet ikke kompetence til at regulere dette område, bortset fra afgørelsen om at vedtage Fællesskabets fireårige rammeprogram for forskning og udvikling, som er underlagt en række etiske rammebestemmelser, der vedtages af Parlamentet og Rådet i fællesskab.

(1) EFT L 117 af 8.5.1990.

(2) EFT L 106 af 17.4.2001.

(3) EFT L 117 af 8.5.1990.